Chandermohan.sharma@timesgroup.com पिछले साल जब अनुराग कश्यप की बतौर डायरेक्टर 'बॉम्बे वेलवेट' बॉक्स ऑफिस पर पहले ही दिन चारों खाने चित्त हुई तो अनुराग के आलोचकों को उनपर जमकर बरसने का मौका मिल गया। इस बार अनुराग ने ग्लैमर इंडस्ट्री के स्टार्स नहीं, बल्कि अपनी कहानी के किरदारों में फिट होने वाले कलाकारों के साथ काम किया। किसी स्टूडियो में लगाए गए महंगे सेट्स पर नहीं, बल्कि मुंबई की स्लम बस्तियों में जाकर इस फिल्म को बनाया है... तो इस डार्क थ्रिलर फिल्म के साथ आप पहले सीन से बंधकर रह जाते हैं। कहानी : रमन्ना (नवाजुद्दीन सिद्दीकी) एक सनकी या मानसिक तौर से विक्षिप्त साइकोपैथ किलर है, रमन्ना एक के बाद कई हत्याएं सिर्फ इसलिए कर रहा है कि उसे मारते वक्त एक अजीब सा मजा आता है। हत्या के इसी पल को इंजॉय करने के लिए रमन्ना बेगुनाहों की हत्याएं कर रहा है। करीब नौ हत्याएं करने के बाद रमन्ना खुद ही पुलिस स्टेशन जाकर अपना गुनाह कबूल करता है, लेकिन पुलिस के आला अफसरों को उसकी बात पर यकीन नहीं होता कि वह सच कह रहा है। पुलिस उस पर थर्ड डिग्री यूज करती है ताकि वह सच बताए। एसीपी राघवन (विकी कौशल) रमन्ना से सच उगलवाना चाहता है, सो रमन्ना को थाने से सटी एक पुरानी इमारत के एक बंद पड़े कमरे में बंद कर दिया जाता है। यहां से मौका मिलते ही रमन्ना भाग जाता है। एसीपी राघवन नशे का आदी है, राघवन एक खूबसूरत लड़की सिमी (सोभिता धूलिपाला) के साथ लिविंग रिलेशनशिप में है। पुलिस कस्टडी से भागने के बाद रमन्ना एक बार फिर बेगुनाहों की हत्याएं करने में लग जाता है, लेकिन इस बार उसकी पहली शिकार उसकी अपनी सगी बहन बनती है जो अपने पति और बेटे के साथ खुशहाल जिदंगी गुजार रही है। भूख से बेहाल रमन्ना अपनी बहन के घर आता है, यहां आकर वह अपनी बहन के साथ-साथ उसके पति और करीब दस साल के बेटे को भी बेरहमी से मार देता है। इस बार रमन्ना पुलिस के सामने सरडेंर के लिए नहीं जाता। इस ट्रिपल हत्याकांड के बाद रमन्ना एक के बाद एक हत्याएं कर रहा है, दूसरी ओर एसीपी राघवन पुलिस कस्टडी से भागकर बेगुनाहों को मार रहे रमन्ना को पकड़ने के लिए अपनी टीम के साथ दिन-रात एक किए हुए है।   ऐक्टिंग : अगर हम इस फिल्म को अकेले नवाजुद्दीन सिद्दीकी के कंधों पर टिकी फिल्म कहें तो यह गलत नहीं होगा। स्टार्ट से लास्ट तक दर्शकों को स्क्रीन पर रमन्ना की ऐंट्री का इंतजार रहता है। नवाज ने रमन्ना के किरदार को अपने बेमिसाल अभिनय के दम पर पूरी तरह से जीवंत कर दिखाया है, फिल्म की शुरुआत में पुलिस थाने जाकर खुद को नौ लोगों का हत्यारा बताने और अपना गुनाह कबूल करने वाले सीन में नवाज ऐक्टिंग के शिखर पर नजर आते है। रमन्ना के फेस एक्सप्रेशन, के अलावा उनकी डायलॉग डिलीवरी गजब है। फिल्म देखकर लगेगा रमन्ना के किरदार को नवाज से बेहतर कोई दूसरा कलाकार नहीं निभा पाता। एसीपी राघवन के रोल में विकी कौशल खूब जमे हैं। सोभिता को फुटेज कम मिली, लेकिन कम फुटेज के बावजूद शोभिता ने साबित किया कि उन्हें ऐक्टिंग की एबीसी अच्छी तरह से आती है। डायरेक्शन : अनुराग कश्यप ने एक बार फिर अपने टेस्ट की फिल्म बनाई और करीब साढ़े चार करोड़ के बेहद कम बजट में एक ऐसी फिल्म बनाई है, जो क्रिटिक्स की तारीफें बटोरने के अलावा बॉक्स ऑफिस पर यकीनन कमाई कर सकती है। बतौर डायरेक्टर अनुराग ने फिल्म के सभी कलाकारों से बेहतरीन काम लिया तो स्क्रिप्ट की डिमांड पर सही लोकेशन का भी सिलेक्शन किया। इंटरवल के बाद की फिल्म कुछ सुस्त होने लगती है, विकी कौशल और शोभिता पर फिल्माए सीन्स को कम किया जाता तो फिल्म और ज्यादा पावरफुल बन सकती थी। संगीत : ऐसी कहानी में गीत-संगीत के लिए जगह नहीं होती। यही वजह बैकग्राउंड में फिल्माए गाने स्क्रीन पर तो अच्छे लगते हैं, लेकिन हॉल से बाहर आकर आपको याद नहीं रह पाते। क्यों देखें : अगर नवाजुद्दीन सिद्दीकी को आप ऐक्टिंग के शिखर पर देखना चाहते हैं और अनुराग की डार्क शेड फिल्मों के दीवाने हैं तो फिल्म आपको यकीनन पसंद आएगी। फिल्म अडल्ट है, सो साफ-सुथरी और फैमिली क्लास के लिए यह फिल्म बिल्कुल नहीं है। 